衰仔樂園

衰仔樂園，又叫做南方公園，係美國講幾個人細鬼大塞豆窿嘅動畫劇集，自1997年啟播以嚟已經播咗23季，另外有兩集特集。佢諷刺世界各地時弊係其中一樣令佢出名嘅原因，亦引嚟外國政府嘅封殺。

衰仔樂園得過幾次榮譽，包括五次黃金時段艾美獎同一次皮博迪獎。喺1999年6月上畫嘅衰仔樂園劇場版攞過第72屆奧斯卡金像獎最佳原創歌曲提名。

爭議性內容 
衰仔樂園嘅內容周不時引發爭議，例如：
第5季第1集嘅《It Hits the Fan》出現咗162次「shit」字，播出後幾日內收到5,000封電郵投訴。
第14季嘅第5集《200》同第6集《201》有對伊斯蘭教先知穆罕默德諷刺性描繪。另外由於《200》有釋迦牟尼吸食可卡因嘅描繪，衰仔樂園俾斯里蘭卡封殺。
第23季嘅第2集《Band in China》因為諷刺中共嘅言論審查，衰仔樂園俾中國大陸封殺。呢集內容，曾經有貌似小熊維尼嘅角色出現喺監獄入面，佢聲稱自己因為生得好似「某位領導」而拉去坐監。

另外，《衰仔樂園》喺2020年第59屆美國總統選舉後，喺官方Twitter重新上載2012年第16季最後一集《Obama Wins!》，諷刺民主黨拜登暗通中國，喺北京嘅幫助下贏得大選。